NARIADENIE KOMISIE (EÚ) 2019/89

z 18. januára 2019,

ktorým sa menia prílohy II, III a V k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí bromadiolónu, etofenproxu, paklobutrazolu a penkonazolu v alebo na určitých výrobkoch

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a), článok 18 ods. 1 písm. b) a článok 49 ods. 2,

keďže:

(1) Maximálne hladiny rezíduí (ďalej len „MRL“) etofenproxu a paklobutrazolu boli stanovené v časti A prílohy III k nariadeniu (ES) č. 396/2005. MRL penkonazolu boli stanovené v prílohe II a v časti B prílohy III k nariadeniu (ES) č. 396/2005. V prípade bromadiolónu nie sú v nariadení (ES) č. 396/2005 stanovené žiadne MRL a keďže táto účinná látka nie je zaradená do prílohy IV k uvedenému nariadeniu, uplatňuje sa štandardná hodnota 0,01 mg/kg stanovená v článku 18 ods. 1 písm. b) uvedeného nariadenia.

(2) Pokiaľ ide o bromadiolón, Európsky úrad pre bezpečnosť potravín (ďalej len „úrad“) predložil odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (2). Všetky existujúce autorizácie týkajúce sa prípravkov na ochranu rastlín, ktoré obsahujú bromadiolón, sú obmedzené na použitie ako rodenticíd a nie sú určené na priamu aplikáciu na jedlé plodiny. Preto je vhodné stanoviť MRL na úrovni štandardného limitu určenia. Tieto štandardné hodnoty by sa mali stanoviť v prílohe V k nariadeniu (ES) č. 396/2005 v súlade s článkom 18 ods. 1 písm. b) daného nariadenia.

(3) V prípade etofenproxu predložil úrad odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (3). Úrad odporučil znížiť MRL v prípade gaštanov, lieskových orechov, jabĺk, hrušiek, marhúľ, čerešní (čerešňa vtáčia), sliviek, hrozna, jahôd, černíc, malín (červených a žltých), čučoriedok, ríbezlí (čiernych, červených a bielych), egrešov (zelených, červených a žltých), fíg, ebenovníka rajčiakového, granátových jabĺk, zemiakov, cesnaku, cibule, rajčiakov, sladkej papriky, baklažánu, ružičkového kelu, hlávkovej kapusty, fazule (so strukmi), fazule (bez strukov), lupín, obilnín, koreňa cukrovej repy, ošípaných (svalovina, pečeň a obličky), hovädzieho dobytka (svalovina, pečeň a obličky), oviec (svalovina, pečeň a obličky), kôz (svalovina, pečeň a obličky), koní (svalovina, pečeň a obličky), iných hospodárskych suchozemských zvierat (svalovina, pečeň a obličky) a mlieka (ovce a kozy). V prípade ostatných výrobkov odporučil zvýšiť alebo zachovať existujúce MRL. Dospel k záveru, že pokiaľ ide o MRL v prípade grapefruitov, pomarančov, citrónov, limiet, mandarínok, broskýň, kivi (zelené, červené, žlté), melónov, tekvíc, dyne červenej, valeriánky poľnej, hlávkového šalátu, čakanky štrbákovej širokolistej/endívie širokolistej, žeruchy siatej a iných klíčkov a výhonkov, rukoly/eruky, špenátov, listovej a špenátovej repy, trebuľky, cesnaku pažítkového, zelerovej vňate, petržlenu, šalvie, rozmarínu, tymianu, bazalky a jedlých kvetov, vavrínového/bobkového listu, estragónu, šošovice (čerstvej), fazule (suchej), semien repky, tukového tkaniva ošípaných, hovädzieho dobytka, oviec, kôz a koní, hydiny (svalovina, tukové tkanivo a pečeň), mlieka (hovädzí dobytok, ovce, kozy a kone) a vtáčích vajec, niektoré informácie nie sú k dispozícii a že je potrebné, aby pracovníci poverení riadením rizík vykonali ďalšie posúdenie. Keďže neexistuje žiadne riziko pre spotrebiteľov, MRL by sa v prípade uvedených výrobkov mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné počas dvoch rokov od uverejnenia tohto nariadenia.

(4) V prípade paklobutrazolu predložil úrad odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (4). Úrad navrhol zmeniť definíciu rezídua na paklobutrazol (suma konštitučných izomérov). Navrhol zníženie MRL v prípade jabĺk, hrušiek, dúl, mišpúľ, mišpuľníka japonského, marhúľ, broskýň, hrozna, stolových olív, ľanových semien, sezamových semien, semien repky, horčicových semien, semien boráka lekárskeho, semien ľaničníka siateho, semien konopy siatej, olív na výrobu oleja, hovädzieho dobytka (svalovina, tukové tkanivo, pečeň a obličky) a koní (svalovina, tukové tkanivo, pečeň a obličky). MRL by sa v prípade týchto výrobkov mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom.

(5) V prípade penkonazolu predložil úrad odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (5). Úrad navrhol zmeniť definíciu rezídua na penkonazol (suma konštitučných izomérov). Odporučil znížiť MRL v prípade mandlí, lieskových orechov, vlašských orechov, jabĺk, hrušiek, dúl, mišpúľ, mišpuľníka japonského, marhúľ, jahôd, ríbezlí (čiernych, červených a bielych), uhoriek šalátových, uhoriek nakladačiek, cukiet, hrachu (so strukmi a bez strukov), artičokov pravých, chmeľu, hovädzieho dobytka (svalovina, tukové tkanivo, pečeň a obličky), koní (svalovina, tukové tkanivo, pečeň a obličky), hydiny (svalovina, tukové tkanivo, pečeň a obličky), mlieka a vtáčích vajec. V prípade ostatných výrobkov odporučil zvýšiť alebo zachovať existujúce MRL. Dospel k záveru, že pokiaľ ide o MRL v prípade čerešní (čerešňa vtáčia), broskýň, sliviek, hrozna, černíc, malín (červené a žlté), egrešov (zelené, červené a žlté), sladkej papriky, baklažánu, melónov, tekvíc a dyne červenej, niektoré informácie nie sú k dispozícii a že je potrebné, aby pracovníci poverení riadením rizík vykonali ďalšie posúdenie. Keďže neexistuje žiadne riziko pre spotrebiteľov, MRL by sa v prípade uvedených výrobkov mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné počas dvoch rokov od uverejnenia tohto nariadenia.

(6) Pokiaľ ide o výrobky, v prípade ktorých nie je povolené použitie príslušného prípravku na ochranu rastlín a v prípade ktorých neexistujú dovozné tolerancie ani maximálne hladiny rezíduí podľa kódexu (ďalej len „CXL“), by sa MRL mali stanoviť na úrovni špecifického limitu detekcie alebo by sa mali uplatňovať štandardné MRL, ako sa stanovuje v článku 18 ods. 1 písm. b) nariadenia (ES) č. 396/2005.

(7) Komisia konzultovala s referenčnými laboratóriami Európskej únie pre rezíduá pesticídov o potrebe upraviť určité limity detekcie. V prípade viacerých látok dospeli uvedené laboratóriá k záveru, že pokiaľ ide o určité komodity, technický rozvoj si vyžaduje stanovenie špecifických limitov detekcie.

(8) Na základe odôvodnených stanovísk úradu a s prihliadnutím na faktory týkajúce sa predmetnej záležitosti príslušné úpravy MRL spĺňajú požiadavky článku 14 ods. 2 nariadenia (ES) č. 396/2005.

(9) V rámci Svetovej obchodnej organizácie prebehli konzultácie o nových MRL s obchodnými partnermi Únie, ktorých pripomienky boli zohľadnené.

(10) Nariadenie (ES) č. 396/2005 by sa preto malo zodpovedajúcim spôsobom zmeniť.

(11) S cieľom umožniť bežné obchodovanie s výrobkami, ich spracovanie a spotrebu by sa v tomto nariadení malo stanoviť prechodné opatrenie pre výrobky, ktoré boli vyrobené pred úpravou MRL a pri ktorých je na základe informácií zachovaná vysoká úroveň ochrany spotrebiteľa.

(12) Pred tým, ako sa začnú uplatňovať upravené MRL, by sa mala poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré vyplynú z úpravy MRL.

(13) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Prílohy II, III a V k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2 Pokiaľ ide o účinné látky etofenprox, paklobutrazol a penkonazol v a na všetkých výrobkoch, nariadenie (ES) č. 396/2005 sa v znení pred zmenou týmto nariadením naďalej uplatňuje na výrobky, ktoré boli vyprodukované v Únii alebo dovezené do Únie pred 13. augustom 2019.

Článok 3 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa od 13. augusta 2019.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 18. januára 2019 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) Európsky úrad pre bezpečnosť potravín; Review of the existing maximum residue levels for bromadiolone according to Article 12 of Regulation (EC) No 396/2005 [Preskúmanie existujúcich maximálnych hladín rezíduí pre bromadiolón podľa článku 12 nariadenia (ES) č. 396/2005]. Vestník EFSA (EFSA Journal) (2017) 15(5):4835.

(3) Európsky úrad pre bezpečnosť potravín; Review of the existing maximum residue levels for etofenprox according to Article 12 of Regulation (EC) No 396/2005 [Preskúmanie existujúcich maximálnych hladín rezíduí pre etofenprox podľa článku 12 nariadenia (ES) č. 396/2005]. Vestník EFSA (EFSA Journal) (2017) 15(8):4964.

(4) Európsky úrad pre bezpečnosť potravín; Review of the existing maximum residue levels for paclobutrazol according to Article 12 of Regulation (EC) No 396/2005 [Preskúmanie existujúcich maximálnych hladín rezíduí pre paklobutrazol podľa článku 12 nariadenia (ES) č. 396/2005]. Vestník EFSA (EFSA Journal) (2017) 15(8):4974.

(5) Európsky úrad pre bezpečnosť potravín; Review of the existing maximum residue levels for penconazole according to Article 12 of Regulation (EC) No 396/2005 [Preskúmanie existujúcich maximálnych hladín rezíduí pre penkonazol podľa článku 12 nariadenia (ES) č. 396/2005]. Vestník EFSA (EFSA Journal) (2017) 15(6):4853.